กระทรวงพาณิชย์ ขออนุมัติงบประมาณกลางจากที่ประชุมคณะรัฐมนตรี เพื่อนำมาใช้ควบคุมราคาสินค้าหน้ากากอนามัยทางการแพทย์
กระทรวงพาณิชย์ ขออนุมัติงบประมาณกลางจากที่ประชุมคณะรัฐมนตรี เพื่อนำมาใช้ควบคุมราคาสินค้าหน้ากากอนามัยทางการแพทย์  นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยถึงมาตรการควบคุมและจัดสรรหน้ากากอนามัย ว่า ในที่ประชุมคณะรัฐมนตรีวันนี้ 10 มีนาคม 2563  กระทรวงพาณิชย์ จะเสนอขออนุมัติงบประมาณกลาง ในการสนับสนุนการผลิตหน้ากากอนามัยทางการแพทย์ เนื่องจากที่ผ่านมาไทยมีการนำเข้าวัตถุดิบในการผลิตหน้ากากอนามัยจากประเทศจีน แต่ปัจจุบันจีนสกัดกั้นการส่งออกจึงไม่สามารถนำเข้ามาได้เกือบ 100 เปอร์เซ็นต์ จึงต้องนำเข้าวัตถุดิบจากประเทศอื่น เช่น อินโดนีเซีย ส่งผลให้มีราคานำเข้าสูงและกระทบต่อต้นทุนการผลิตหน้ากากอนามัยของผู้ประกอบการทั้ง 11 แห่ง เพิ่มขึ้นจากเดิมเฉลี่ยชิ้นละ 2 บาท ซึ่งต้นทุนที่สูงขึ้นรัฐบาลจะช่วยรับภาระในการจ่ายส่วนต่างของต้นทุนการผลิตหน้ากากอนามัยที่เพิ่มขึ้นให้กับผู้ประกอบการ เพื่อควบคุมการจำหน่ายราคาขายปลีกไม่ให้เกิน 2.50 บาทต่อชิ้นต่อไป ส่วนการจำหน่ายไปยังโรงพยาบาล หรือสถานพยาบาลจะจำหน่ายไม่เกิน 2 บาทต่อชิ้น ซึ่งรัฐบาลจะเป็นผู้รับภาระให้สถานพยาบาลทั่วประเทศเช่นกัน รัฐมนตรีว่าการกระทรวงพาณิชย์ เปิดเผยด้วยว่า เพื่อให้ความต้องการใช้หน้ากากอนามัยทั่วถึงและตรงตามวัตถุประสงค์ของผู้ใช้งาน ปัจจุบันกระทรวงพาณิชย์ โดยกรมการค้าภายในได้เข้าไปควบคุมการจัดสรรหน้ากากอนามัยตั้งแต่โรงงานผลิตที่ใช้เพื่อการแพทย์ทั้ง 11 แห่ง มีกำลังการผลิตประมาณ 36 ล้านชิ้นต่อเดือน หรือประมาณ 1,200,000 ชิ้นต่อวัน ซึ่งไม่รวมหน้ากากอนามัยทางเลือกอื่น ผ่านศูนย์กระจายหน้ากากอนามัยเป็นผู้ดำเนินการกระจายหน้ากากอนามัย โดยยึดหลักเกณฑ์จำหน่ายให้โรงพยายาล สถานพยาบาล บุคลากรทางการแพทย์ รวมถึงผู้ป่วย ได้รับหน้ากากอนามัยเป็นอันดับแรกเนื่องจากเป็นกลุ่มเสี่ยงมากที่สุด ซึ่งได้ข้อสรุปว่าในแต่ละวันกลุ่มเสี่ยงดังกล่าวจะได้รับการจัดสรรหน้ากากอนามัยประมาณ 700,000 ชิ้น หรือมากกว่านั้นขึ้นอยู่กับสถานการณ์ในแต่ละวัน  ส่วนที่เหลือจึงจะสามารถกระจายไปยังสายการบิน สถานประกอบการ รวมถึงร้านขายยาเพื่อจำหน่ายให้กับประชาชนทั่วไป โดยตั้งแต่วันที่ 9 มีนาคม 2563 เป็นต้นมา กระทรวงพาณิชย์ได้ออกประกาศให้ร้านค้าต้องจำหน่ายหน้ากากอนามัยทางการแพทย์ ได้ในราคาไม่เกิน 2.50 บาทต่อชิ้น หากจำหน่ายเกินราคา มีโทษจำคุกไม่เกิน 5 ปี ปรับไม่เกิน 100,000 บาท หรือทั้งจำทั้งปรับ หรือหากค้ากำไรเกินควรจะมีโทษจำคุกไม่เกิน 7 ปี ปรับไม่เกิน 140,000 บาท หรือทั้งจำทั้งปรับ ส่วนราคาจำหน่ายหน้ากากทางเลือกที่ไม่ใช่หน้ากากอนามัยทางการแพทย์ กระทรวงพาณิชย์กำหนดราคาจำหน่ายปลีกได้ไม่เกินร้อยละ 60 จากต้นทุนนำเข้าหรือต้นทุนการผลิต ส่วนหน้ากากผ้าไม่มีการควบคุมราคาเพราะรัฐบาลต้องการรณรงค์ให้ประชาชนหันมาใช้หน้ากากผ้าเพิ่มมากขึ้น